OILADA TIBBIY MADANIYATNI OShIRISh, AYoLLARNING SOG‘LIGINI MUSTAHKAMLASh, SOG‘LOM AVLOD TUG‘ILIShI VA UNI TARBIYALAShNING USTUVOR YO‘NALIShLARINI AMALGA OShIRISh ChORA-TADBIRLARI TO‘G‘RISIDA

Vazirlar Mahkamasining “Ayollar va o‘sib kelayotgan avlod sog‘ligini mustahkamlashga doir qo‘shimcha chora-tadbirlar to‘g‘risida” 2002-yil 25-yanvardagi 32-son qarorini bajarish yuzasidan hamda aholining tibbiy madaniyatini yanada oshirish, ayollar salomatligini mustahkamlash, bolalar tug‘ilishi va ularni tarbiyalash uchun shart-sharoitlar yaratish, oilada sog‘lom muhit va xotirjamlikni shakllantirish maqsadida Vazirlar Mahkamasi qaror qiladi:
 1. Sog‘lom avlod, ayollar sog‘ligini mustahkamlash va oilaning tibbiy madaniyati darajasini oshirish masalalari bo‘yicha doimiy ishlovchi Hukumat komissiyasi tomonidan O‘zbekiston Respublikasi Sog‘liqni saqlash vazirligi, Mehnat va aholini ijtimoiy muhofaza qilish vazirligi, Moliya vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, boshqa manfaatdor tuzilmalar ishtirokida ishlab chiqilgan Oilada tibbiy madaniyatni oshirish, ayollarning sog‘ligini mustahkamlash, sog‘lom avlod tug‘ilishi va uni tarbiyalashning ustuvor yo‘nalishlarini amalga oshirish chora-tadbirlarining maqsadli dasturi ilovaga muvofiq ma’qullansin.
 2. Maqsadli dasturda nazarda tutilgan ayollar va bolalarning sog‘ligini muhofaza qilishni kuchaytirishning quyidagilar asosida kompleks chora-tadbirlarini amalda to‘liq va sifatli amalga oshirilishini ta’minlash davlat, jamoat va hukumatga qarashli bo‘lmagan tashkilotlar va tuzilmalar, barcha darajalardagi rahbarlarning ustuvor vazifasi etib belgilansin:
 homilador ayollarga va bolalarga tibbiy xizmat ko‘rsatish sifatini oshirish uchun bolalar va tug‘ishga yordam berish muassasalarini zamonaviy asbob-uskunalar bilan bosqichma-bosqich jihozlash;
 kasalliklar belgilarini barvaqt aniqlash hamda o‘smir qizlarni va bola tug‘ish yoshidagi ayollarning ekstragenital kasalliklarini davolash, ayollarning tibbiy ko‘rsatkichlarga zid bo‘lgan istalmagan homiladorligi hollarining oldini olish;
 turg‘un muassasalarda kamqonlik kasaliga yo‘liqqan barcha homilador ayollarni temir moddasiga boy preparatlar va dori-darmonlar bilan ta’minlash;
 yoshlarning reproduktiv sog‘liq masalalari bo‘yicha bilimlarini va tibbiy madaniyatini oshirish, erta va qarindoshlar o‘rtasidagi nikohlarning oldini olishning, tug‘ishlar o‘rtasidagi maqbul oraliqqa rioya qilishning dolzarbligi masalalarini aholining keng qatlamlariga yetkazish ishlarini tizimli tashkil etish;
 respublikaning yetakchi klinikalari negizida pediatriya, akusherlik va ginekologiyaning dolzarb masalalari bo‘yicha akusher-ginekologlar, bolalar ginekologlari, pediatrlar, anesteziolog-reanimatologlar va umumiy amaliyot vrachlari malakasini oshirishni tashkil etish, shu jumladan tug‘ishga yordam berish va bolalar muassasalari xodimlarining yetakchi xorijiy tibbiyot muassasalarida har yilgi tajriba orttirishini tashkil etish hisobiga kadrlar tayyorlashni takomillashtirish;
 respublika va viloyat qon quyish stansiyalarini qon tayyorlash, uni qayta ishlash va saqlash apparatlari bilan jihozlash yo‘li bilan respublikaning gematologiya xizmatini rivojlantirish.
 3. Qoraqalpog‘iston Respublikasi Vazirlar Kengashi, viloyatlar, shaharlar va tumanlar hokimliklari, mintaqalarning o‘ziga xos shart-sharoitlarini hisobga olgan, mahalliy imkoniyatlardan yuqori darajada foydalangan holda, ma’qullangan Maqsadli dasturda nazarda tutilgan maqsadlarga erishishga yo‘naltirilgan tumanlar bo‘yicha hududiy dasturlarni ishlab chiqsinlar va ularning amalga oshirilishini ta’minlasinlar.
 4. Maqsadli dasturni amalga oshirishga doir ishlarni muvofiqlashtirish va monitoring olib borish Vazirlar Mahkamasining 2002-yil 25-yanvardagi 32-son qaroriga muvofiq tuzilgan sog‘lom avlod, ayollar sog‘ligini mustahkamlash va oilaning tibbiy madaniyati darajasini oshirish masalalari bo‘yicha doimiy ishlovchi Hukumat komissiyasi va mintaqaviy komissiyalar zimmasiga yuklansin.
 Maqsadli dasturning amalga oshirilishi har chorakda O‘zbekiston Respublikasi Vazirlar Mahkamasining majlislarida ko‘rib chiqilsin.
 5. O‘zbekiston matbuot va axborot agentligi, “O‘zteleradio” kompaniyasi, O‘zbekiston Milliy axborot agentligi, respublika ommaviy axborot vositalari oilada tibbiy madaniyatni oshirish, ayollarning sog‘ligini mustahkamlash, sog‘lom avlod tug‘ilishi va uni tarbiyalashning ustuvor yo‘nalishlarini amalga oshirishga doir dasturiy chora-tadbirlar amalga oshirilishini keng yoritishni ta’minlasinlar, turli tuzilmalar va alohida rahbarlar, mutaxassislar va fuqarolarning ijobiy natijalarga erishishdagi roli va hissasini, shuningdek ishlarning ahvoli yuzasidan ularning mas’uliyatini alohida aks ettirsinlar.
 6. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari R.S. Azimov va D.M. G‘ulomova zimmasiga yuklansin.